Source: https://www.alkotmanybirosag.hu/sajtomegjelenes/devizahitel-az-alkotmanybirosag-megkezdte-a-biroi-inditvanyok-targyalasat
Timestamp: 2020-05-25 07:40:39
Document Index: 22012579

Matched Legal Cases: ['bíróság ', 'bíróság ', 'Kúria ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Devizahitel - Az Alkotmánybíróság...
Devizahitel - Az Alkotmánybíróság megkezdte a bírói indítványok tárgyalását
A testület rövidesen folytatja az ügy tárgyalását – tette hozzá a főtitkár.
A Kúria júniusban meghozott jogegységi döntésén alapuló, néhány héttel később elfogadott törvény kimondja: vélelmezni kell a devizahiteles szerződések egyoldalú módosításainak – például a kamatok, a költségek vagy a díjak emelésének – tisztességtelenségét és emiatti érvénytelenségét. Ezt a vélelmet a pénzintézetek az állam ellen indított polgári perekben megkísérelhetik megdönteni.
Ezek a perek a törvényben meghatározott szabályok szerint folynak. Négy esetben azonban az eljáró bíróság az Alkotmánybírósághoz fordult, mert álláspontja szerint a devizahiteles törvény sérti – egyebek mellett – a visszaható hatály tilalmát. Az ügyben a bankszövetség és az igazságügyi miniszter is kifejtette álláspontját az Alkotmánybíróság számára.
Az Alkotmánybíróság egyesítette a Fővárosi Törvényszékről eddig beérkezett indítványokat.
Bitskey Botond korábban már jelezte, hogy a határozat meghozatalához várhatóan több ülésre is szükség lesz, ám a törvényben rögzített határidő köti a testületet, és az Alkotmánybíróság elnöke, illetve tagjai tisztában vannak az ügy társadalmi jelentőségével. A testületnek bírói indítvány esetében 90 napja van határozata meghozatalára, ami ebben az ügyben december első felében jár le.
A Magyar Bankszövetség jogi munkacsoportja – szeptember 22-ei dátumozású – több mint negyvenoldalas összefoglalójában rögzítette álláspontját az Alkotmánybíróság számára. Ennek lényege szerint a törvény egyes rendelkezései sértik a jogállamiság elvét, a szerződési szabadságot, a bírósághoz fordulás és a tisztességes eljárás alapjogát, valamint a hatalommegosztás elvét, és a törvény elfogadása is alaptörvény-ellenes.
MTI – Budapest, 2014. október 14., kedd